Babelscape/SREDFM huggingface dataset:
Ιππόνοος

Με το όνομα Ιππόνοος αναφέρονται 4 διαφορετικά πρόσωπα της ελληνικής μυθολογίας, τα εξής:
# Τρώας πρίγκηπας, ο ένας από τους γιους της Εκάβης και του βασιλιά της Τροίας Πριάμου που απαριθμούνται στη "Βιβλιοθήκη Απολλοδώρου" (αυτή η πηγή αναφέρει μόνο 14 παιδιά, ενώ άλλες πηγές μέχρι 50) και το δωδέκατο από τα παιδιά τους.
# Ο τελευταίος Τρώας που σκότωσε ο Αχιλλέας πριν σκοτωθεί και ο ίδιος.
# Βασιλιάς, σύζυγος της Αστυνόμης. Ο Ιππόνοος αυτός ήταν πατέρας του ήρωα Καπανέως και της Περίβοιας εκείνης που έγινε η δεύτερη σύζυγος του βασιλιά της Καλυδώνας Οινέα, μετά τον θάνατο της πρώτης, της Αλθαίας. Από την Περίβοια ο Ιππόνοος έγινε παππούς του Τυδέα και συνεπώς προπάππους του μεγάλου ήρωα Διομήδη.
# Ιππόνοος ήταν και το αρχικό όνομα του ήρωα Βελλεροφόντη. Ο Ιππόνοος, πρίγκηπας της Κορίνθου, σκότωσε κατά λάθος τον αδελφό του Δηλιάδη ή τον Αλκιμένη ή τον Πειρήνα. Αναγκάσθηκε τότε να καταφύγει στην Τίρυνθα, όπου βασίλευε ο Προίτος με τη σύζυγό του Σθενέβοια. Ο Ιππόνοος τους ζήτησε φιλοξενία και κάθαρση στην αυλή τους. Αλλά η Σθενέβοια ερωτεύθηκε τον νεαρό Κορίνθιο, πράγμα που υπήρξε η αρχική αιτία για τη μετάβασή του στον Ιοβάτη και τα κατοπινά ηρωικά του κατορθώματα (για περισσότερα βλ. Βελλεροφόντης).
# Ιππόνους ή Ιππόνοος λεγόταν και ο σύζυγος της Θράσσας και πατέρας της Πολυφόντης.
Μουράτ Α΄

Ο Μουράτ Α΄ ("I. Murat Hüdavendigâr", 29 Ιουνίου 1326 – 28 Ιουνίου 1389) ήταν σουλτάνος της Οθωμανικής Αυτοκρατορίας από το 1362 ως το 1389.
Γιώργος Μποσγανάς

Ο Γιώργος Μποσγανάς, γεννημένος στις 20 Μαΐου 1968 στο Σύδνεϋ της Αυστραλίας, είναι Έλληνας πρώην καλαθοσφαιριστής και νυν προπονητής. Διαθέτει ύψος 2,01 και αγωνιζόταν στη θέση του σούτινγκ γκαρντ.
Ζανζιβάρη

Η Ζανζιβάρη (αγγλικά: "Zanzibar", ) είναι ημιαυτόνομη περιοχή της Τανζανίας στην Ανατολική Αφρική. Αποτελείται από το Αρχιπέλαγος της Ζανζιβάρης στον Ινδικό Ωκεανό, 25-50 χιλιόμετρα (16-31 μίλια) στα ανοικτά των ακτών της ηπειρωτικής χώρας και συνίσταται από πολυάριθμα μικρά νησιά και δύο μεγάλα: την Ουνγκούτζα "(Unguja)" (το κύριο νησί, που αναφέρεται ανεπίσημα ως Ζανζιβάρη) και την Πέμπα "(Pemba)". Η πρωτεύουσα είναι η  Πόλη της Ζανζιβάρης, που βρίσκεται στο νησί της Ουνγκούτζα. Το ιστορικό κέντρο της είναι η Στόουν Τάουν "(Stone Town)", η οποία αποτελεί Μνημείο Παγκόσμιας Πολιτιστικής Κληρονομιάς.

Οι κύριες πηγές πλούτου της Ζανζιβάρης είναι τα μπαχαρικά, τα "raffia" (είδος φοινικοειδούς) και ο τουρισμός. Ειδικότερα, τα νησιά παράγουν γαρίφαλο, μοσχοκάρυδο, κανέλα και μαύρο πιπέρι. Για το λόγο αυτό, τα νησιά μαζί με τη Νήσο Μάφια της Τανζανίας, μερικές φορές καλούνται και τα νησιά των μπαχαρικών (ο όρος σχετίζεται επίσης με τα νησιά Μολούκες στην Ινδονησία). Η Ζανζιβάρη είναι η περιοχή της ενδημικής "Zanzibar Red Colobus Monkey", της "Zanzibar Servaline Genet" (είδος σαρκοβόρου, συγγενικό προς τα αιλουροειδή) και της (πιθανώς εξαφανισμένης) λεοπάρδαλης της Ζανζιβάρης "(Zanzibar Leopard)".

H Ζανζιβάρη, με 1.070.000 κατοίκους το 2004, σήμερα αποτελεί τμήμα της Τανζανίας. Το αρχιπέλαγος ήταν κάποτε ξεχωριστό κράτος, το οποίο ενώθηκε με την Τανγκανίκα και δημιουργήθηκε η Τανζανία. Το όνομα της Τανζανίας προέρχεται από αυτά τα δύο ονόματα. Σήμερα απολαμβάνει αυτονομίας εντός της ένωσης. Η πρωτεύουσα της Ζανζιβάρης είναι η Πόλη της Ζανζιβάρης "(Zanzibar City)", που βρίσκεται στο νησί Ουνγκούτζα. Η παλαιά συνοικία της πόλης, γνωστή ως "Πέτρινη Πόλη" έχει ανακηρυχθεί από την UNESCO ως Μνημείο Παγκόσμιας Κληρονομιάς.

Οι κύριες ασχολίες είναι το εμπόριο μπαχαρικών (μοσχοκάρυδο, γαρίφαλο, κανέλα, μαύρο πιπέρι) καθώς επίσης και ο τουρισμός. Το νησιωτικό σύμπλεγμα αποτελεί καταφύγιο για πολλά ενδημικά ζώα. Στο νησί Πέμπα παράγονται γαρίφαλα.

Η Ζανζιβάρη είναι επίσης έδρα του ομώνυμου Πανεπιστημίου.
Us and Them

Us and Them ονομάζεται το έβδομο τραγούδι από τον δίσκο "The Dark Side of The Moon" του Αγγλικού ροκ συγκροτήματος Pink Floyd. Γράφτηκε από τους Ρικ Ράιτ και Ρότζερ Γουότερς και στα φωνητικά βρίσκεται ο Ντέιβιντ Γκίλμουρ. Με διάρκεια 7 λεπτά και 50 δευτερόλεπτα, είναι το μεγαλύτερο τραγούδι του δίσκου. Στις ζωντανές εκτελέσεις την δεκαετία του '70, ήταν λίγο μεγαλύτερο, αλλά σε μεταγενέστερες εκτελέσεις, όπως φαίνεται στα διάφορα "bootlegs", στο P•U•L•S•E και στο Delicate Sound of Thunder, ήταν συντομότερο κατά ένα λεπτό.
Γιώργος Τσιάρας

Ο Γιώργος Τσιάρας (Λάρισα, 4 Μαΐου 1982) είναι Έλληνας πρώην καλαθοσφαιριστής και νυν τιμ μάνατζερ του Ηρακλή. Με ύψος 2.07 μ, αγωνιζόταν ως Πάουερ φόργουορντ και ενίοτε ως Σέντερ.
Κανάριος φοίνικας

Ο Κανάριος φοίνικας ή Phoenix canariensis είναι ποικιλία φοίνικα, ο οποίος, όπως δηλώνει και το όνομά του, κατάγεται και φύεται σε φυσική κατάσταση στα Κανάρια Νησιά. Θεωρείται το δεύτερο γνωστότερο είδος χουρμαδιάς μετά τον "Phoenix dactylifera".
Στα οδοφράγματα

Στα οδοφράγματα (ισπανικά: "A Las Barricadas") ήταν ένα από τα πιο δημοφιλή τραγούδια των αναρχικών της Ισπανίας κατά τη διάρκεια του Ισπανικού εμφυλίου πολέμου. To «A Las Barricadas» είναι βασισμένο στη μελωδία του Warszawianka 1831 roku. Οι στίχοι γράφτηκαν το 1936 από τον Βαλεριάνο Ορομπόν Φερνάντεθ.

«Η συνομοσπονδία» που αναφέρεται στο τέλος του τραγουδιού αυτού, ήταν η CNT (Confederación Nacional del Trabajo - «Εθνική Συνομοσπονδία Εργατών»), που ήταν τότε το μεγαλύτερο εργατικό συνδικάτο και η κύρια οργάνωση των αναρχικών στην Ισπανία και μια σημαντική δύναμη που αντιτάχθηκε στο στρατιωτικό χτύπημα του Φρανθίσκο Φράνκο ενάντια στην ισπανική Δημοκρατία μεταξύ 1936 και 1939.
Κάπο ντελ Άρμι

Το Ακρωτήριο Κάπο ντελ Άρμι είναι το σημαντικότερο και επισημότερο ακρωτήριο της Μεσογείου λόγω του μεγάλου αριθμού των πλοίων που παρακάμπτουν αυτό. 

Βρίσκεται στη νότια εσχατιά της Ιταλίας και στο ΝΑ. άκρο του πορθμού της Μεσσήνης, 5 μίλια νότια του Ρέτζιο Καλάμπρια (Reggio di Calabria) , (το αρχαίο Ρήγιο). Φέρει Φάρο μεγάλης εμβέλειας, σταθμό του Λόυντ, μεγάλο ασύρματο σταθμό επικοινωνιών καθώς και ραδιογωνιομετρικό σταθμό. Κατά την ημέρα διακρίνεται έντονα από πολύ μακρυά λόγω της λευκότητάς του. "Λευκόπετραν καλούσι την άκραν από της χρόας" (κατά τον Μινόρες).

Γραφικό επίσης θέαμα παρουσιάζει στους παραπλέοντες η αιφνίδια απόκρυψη και επανεμφάνιση των τραίνων που διέρχονται τη μεγάλη σήραγγα κάτω από τον Φάρο.

Κατηγορία:Μεσόγειος Θάλασσα
Κατηγορία:Γεωγραφία της Ιταλίας
Νεοβαλκανική μουσική

Η Νεοβαλκανική μουσική είναι ένα είδος ανεξάρτητης ροκ μουσικής που έχει μεγάλες επηρροές από την παραδοσιακή λαϊκή μουσική της Ανατολικής Ευρώπης. Τα βασικά όργανα που χρησιμοποιούνται στην Νεοβαλκανική μουσική είναι το πιάνο, τα ντραμς, η τρομπέτα, το τρομπόνι και η ακουστική κιθάρα.

Γνωστό συγκρότημα Νεοβαλκανικής μουσικής είναι οι αμερικανοί Beirut.
Gulag Orkestar

Το Gulag Orkestar (ελλ.: "Ορχήστρα των Γκούλαγκ") είναι το πρώτο άλμπουμ του αμερικανικού συγκροτήματος Beirut και του Ζαχ Κόντον. Η μουσική περιγράφεται ως Φολκ και Νεοβαλκανική. Ηχογραφήθηκε το 2005 στο Νέο Μεξικό, και κυκλοφόρησε στις 9 Μαΐου 2006. Τα "Gulag" (Γκούλαγκ) ήταν μια σειρά Σοβιετικών στρατοπέδων συγκέντρωσης στη Σιβηρία.

Στο ένθετο γράφει πως οι φωτογραφίες του εξώφυλλου και του οπισθόφυλλου του άλμπουμ βρέθηκαν μέσα σε ένα βιβλίο, σε μια βιβλιοθήκη στη Λειψία. Ακόμα αναγράφεται ότι ο φωτογράφος τους είναι άγνωστος στο συγκρότημα και πως αν τις αναγνωρίσει να επικοινωνήσει μαζί τους. Σήμερα ο φωτογράφος έχει ανακαλυφθεί και είναι ο Ρώσος Σεργκέι Σιλίκοφ.

Το άλμπουμ έλαβε πολύ καλές κριτικές και ψηφίστηκε ως το καλύτερο άλμπουμ του 2006 από την Rough Trade Records. Αργότερα επανακυκλοφόρησε για να περιλάβει το EP Lon Gisland.

Οι Beirut έχουν γυρίσει βιντεοκλίπ για το κομμάτι "Postcards from Italy".
Πίθος των Δαναΐδων

Σύμφωνα με μία παράδοση, οι κόρες του Δαναού, οι Δαναΐδες, καταδικάστηκαν μετά τον θάνατό τους και την κάθοδό τους στον Άδη να μεταφέρουν και να ρίχνουν αιώνια νερό σε ένα πιθάρι με τρύπες ("«τετρημένον πίθον»") για να τιμωρηθούν δήθεν για τη δολοφονία των συζύγων τους την πρώτη νύχτα του γάμου. Αυτό έγινε στη νεότερη εποχή πολύ γνωστή έκφραση, ο «Πίθος των Δαναΐδων» ή το «άντλημα στον πίθο των Δαναΐδων», που αναφέρεται σε μια μάταιη εργασία ή κόπο χωρίς τέλος. Σε αυτό θα πρέπει να καταδικάστηκαν οι 49 από τις 50 Δαναΐδες, καθώς η μία, η Υπερμήστρα, ερωτεύθηκε τον σύζυγό της και δεν τον σκότωσε. Οι αντίστοιχες αρχαίες εκφράσεις είναι "«εις τον τετρημένον πίθον αντλείν»" και "«άπληστος πίθος επί των πολλά εσθιόντων»". Η έκφραση υπάρχει και στα γαλλικά ως «tonneau des Danaïdes».

Οι "«Δαναΐδων υδρείαι ατελείς»" που αναφέρονται από τον Αξίοχο (371 Ε) συνδέονται με τις Ορφικές δοξασίες που μνημονεύει ο Πλάτων, με τις οποίες οι ανόσιοι και αμύητοι ("Γοργίας" 493 Β) αναγκάζονται να φέρουν στον Άδη "«εν κοσκίνω ύδωρ»" (νερό μέσα σε κόσκινο) ή να ρίχνουν νερό σε «τετρημένον πίθον».
Στερλίνα

Η στερλίνα (αγγλ. "pound sterling"), γνωστή και σαν λίρα Αγγλίας, είναι το επίσημο νόμισμα του Ηνωμένου Βασιλείου. Υποδιαιρείται σε 100 πένες (αγγλ. ενικός "penny", πληθυντ. "pence"). Είναι το τέταρτο σε σειρά συναλλασσόμενο νόμισμα του κόσμου μετά από το δολλάριο, το ευρώ και το γιεν. 

Στη Σκωτία και τη Βόρειο Ιρλανδία κυκλοφορούν τοπικά χαρτονομίσματα της Στερλίνας, που εκδίδονται από συγκεκριμένες τοπικές τράπεζες. Τα χαρτονομίσματα αυτά γίνονται γενικά αποδεκτά στις εν λόγω περιοχές του Ηνωμένου Βασιλείου και ενίοτε γίνονται αποδεκτά και στην Αγγλία και την Ουαλία αν και οι πολίτες στην Αγγλία και την Ουαλία δεν είναι εξοικειωμένοι με τα χαρτονομίσματα αυτά και μπορεί να είναι πιο διστακτικοί στην αποδοχή τους. Τα χαρτονομίσματα Στερλίνας που έχουν εκδοθεί από τράπεζες στη Σκωτία και τη Βόρειο Ιρλανδία, ανταλάσσονται με χαρτονομίσματα της Τράπεζας της Αγγλίας σε οποιαδήποτε τράπεζα στο Ηνωμένο Βασίλειο.

Τα χαρτονομίσματα που εκδίδονται από την Τράπεζα της Αγγλίας είναι σε κάθε περίπτωση η πλειοψηφία των χαρτονομισμάτων που κυκλοφορούν και χαίρουν ευρείας αποδοχής σε όλες τις περιοχές του Ηνωμένου Βασιλείου. Επίσης, παγκοσμίως και εκτός του Ηνωμένου Βασιλείου είναι δύσκολη η ανταλλαγή χαρονομισμάτων που έχουν εκδοθεί στη Σκωτία και τη Βόρειο Ιρλανδία ενώ αντιθέτως όλα τα ανταλλακτήρια συναλλάγματος και οι ξένες τράπεζες αναγνωρίζουν τα χαρτονομίσματα που έχουν εκδοθεί από την Τράπεζα της Αγγλίας. Γι'αυτό και συνιστάται στους τουρίστες να ξοδεύουν τυχόν χαρτονομίσματα Σκωτίας ή Βορείου Ιρλανδίας κατά την παραμονή τους στις περιοχές αυτές.
Τα κέρματα στα οποία χωρίζεται η στερλίνα είναι:
* 1p, 2p, 5p, 10p, 20p, 50p, 1£ και 2£.

Τα χαρτονομίσματα στα οποία χωρίζεται είναι:
* 1£ (χρησιμοποιείται μόνο στη Σκωτία), 5£, 10£, 20£, 50£, 100£ (χρησιμοποιείται μόνο στη Σκωτία και στη Β. Ιρλανδία)
Αιμίλιος Χαρλαύτης

Ο Αιμίλιος Θ. Χαρλαύτης (29 Μαρτίου 1965 – 13 Φεβρουαρίου 2005) ήταν Έλληνας αστροφυσικός.

Ο Χαρλαύτης γεννήθηκε στο Κιάτο της Κορινθίας. Απεφοίτησε από το Τμήμα Φυσικής του Πανεπιστημίου Αθηνών το 1987 και στη συνέχεια έλαβε διδακτορικό από το Πανεπιστήμιο της Οξφόρδης το 1991, υπό την επίβλεψη του καθηγητή Φιλ Α. Τσαρλς "(Phil A. Charles)" και ο τίτλος της διατριβής ήταν "Disc structure and variability in dwarf novae". Από το 1991 μέχρι το 1995 εργάσθηκε ως βοηθός αστρονόμος στην «Ομάδα Τηλεσκοπίων Ισαάκ Νεύτων» του Αστεροσκοπείου του Γκρήνουιτς, στη Λα Πάλμα των Καναρίων Νήσων. Κατόπιν εργάσθηκε ως βοηθός ερευνών (1995–1997) στο Πανεπιστήμιο του Σαιντ Άντριους της Σκωτίας και ως ερευνητής (1997–1998) στο Ινστιτούτο Αστρονομίας και Αστροφυσικής του Εθνικού Αστεροσκοπείου Αθηνών, στην Ελλάδα, όπου και εκλέχθηκε ερευνητής το 1998. Ακολούθως είχε μία σειρά προσωρινών θέσεων επισκέπτη επιστήμονα στο Πανεπιστήμιο του Σέφιλντ και στο Κέντρο Διαστημικών Πτήσεων Γκόνταρντ της NASA (1999), και επισκέπτη λέκτορα στο Πανεπιστήμιο του Σαιντ Άντριους (2001–2002). Υπήρξε ο κύριος επόπτης "(principal investigator)" στην κατασκευή του Αστεροσκοπείου του Χελμού και την εγκατάσταση σε αυτό του μεγαλύτερου τηλεσκοπίου στην Ελλάδα, του "«Αρίσταρχος»", που είναι επίσης το μεγαλύτερο των Βαλκανίων και το δεύτερο μεγαλύτερο στην ηπειρωτική Ευρώπη.

Η κυριότερη επιστημονική ανακάλυψή του ήταν αυτή των σπειροειδών κυμάτων ύλης σε έναν αστρικό δίσκο προσαυξήσεως, στον νάνο καινοφανή IP Πηγάσου, με χρήση της νέας μεθόδου της «τομογραφίας Ντόπλερ». Πραγματοποίησε επίσης πρωτοποριακή ανάλυση για τον προσδιορισμό του λόγου μαζών διπλών συστημάτων με μαύρη τρύπα. Εργάσθηκε με τα μεγαλύτερα τηλεσκόπια του κόσμου, μεταξύ των οποίων το Κεκ Ι και το VLT.

Ο Αιμίλιος Χαρλαύτης έχασε τη ζωή του στις 13 Φεβρουαρίου 2005 σε ορειβατικό δυστύχημα στο όρος Μαίναλο, μαζί με τέσσερις άλλους ορειβάτες, περίπου 40 ημέρες πριν κλείσει τα 40 του χρόνια. Πίσω του άφησε τον πατέρα του, Θεοφάνη, τη σύζυγό του, δρα. αρχαιολογίας Μαριλένα Καραμπατέα, και τα δύο ανήλικα παιδιά τους.
Ιλλυρία

thumb|right|Ενδεικτική περιοχή που κατοικήθηκε από τους Ιλλυριούς στην αρχαιότητα.

Η Ιλλυρία (από την Αρχαία Ελληνική "Ἰλλυρία" ή "Ἰλλυρίς", λατινικά: "Illyria") κατά την κλασική αρχαιότητα, ήταν περιοχή στο δυτικό μέρος της σημερινής βαλκανικής χερσονήσου, η οποία κατοικούνταν από τις φυλές των Ιλλυριών, οι οποίοι μιλούσαν τις Ιλλυρικές διαλέκτους. O προσδιορισμός των ορίων της αρχαίας Ιλλυρίας είναι δύσκολος για τους ιστορικούς καθώς, πριν τη ρωμαϊκή κατάκτηση, ποτέ δεν είχαν ενοποιηθεί όλοι οι Ιλλυριοί σε ένα βασίλειο. Εκτός αυτού, τα σύνορα του βασιλείου δεν είναι σαφή. Π.χ. οι Δαλματοί, οι οποίοι έχουν ταξινομηθεί ως φυλή Ιλλυριών λόγω της γλώσσας, υπάγονταν στο βασίλειο της Ιλλυρίας για μικρό διάστημα και σύντομα αποσχίστηκαν, κατά τη βασιλεία του Γένθιου. Μετά τη ρωμαϊκή εποχή η Ιλλυρία, ως γεωγραφικός, διοικητικός ή εκκλησιαστικός όρος περιλάμβανε ευρύτερη περιοχή από την αρχαία Ιλλυρία. Για παράδειγμα, στη βυζαντινή εποχή το Ιλλυρικόν Θέμα περιλάμβανε και τη Θεσσαλονίκη. 

Σήμερα, η περιοχή αυτή ανήκει στα κράτη Αλβανία, Βόρεια Μακεδονία, Μαυροβούνιο, Σλοβενία, Κροατία, Βοσνία και Ερζεγοβίνη καί Σερβία
Γουλιέλμος Δ΄ της Ακουιτανίας

Ο Γουλιέλμος Δ΄ της Ακουιτανίας (937 – 3 Φεβρουαρίου 994) Δούκας της Ακουιτανίας και Κόμης του Πουατιέ (963 - 990) ήταν γιος και διάδοχος του Γουλιέλμου Γ΄ της Ακουιτανίας και της Αδέλας της Νορμανδίας κόρης του δούκα Ρόλλο της Νορμανδίας. Ο πατέρας του παραιτήθηκε, αποσύρθηκε σε μοναστήρι και παρέδωσε την διακυβέρνηση του δουκάτου στον Γουλιέλμο.
Δαναΐδες

μικρογραφία|347x347εσ|εναλλ.=Οι Δαναΐδες, έργο του John William Waterhouse, 1903.|Οι Δαναΐδες,  έργο του  John William Waterhouse, 1903.
Με τη συλλογική ονομασία Δαναΐδες είναι γνωστές οι πενήντα κόρες του Δαναού, τις οποίες απέκτησε με δέκα διαφορετικές γυναίκες (τις: Ατλαντείη, Ελεφαντίδα, Έρση, Ευρώπη, Κρινώ, Μέμφιδα, Πιερία, Πολυξώ, Φοίβη και μια ανώνυμη Αιθιοπίδα). Λέγονταν και Δανααί (Στράβων, Η 371), ή και Βηλίδες από τον παππού τους Βήλο (Οβιδίου "Μεταμορφώσεις", IV 463).
Lipps Inc

Οι Lipps Inc ήταν μουσικό συγκρότημα που έδωσαν μία επιτυχία με πρωτιά στους καταλόγους με τις μουσικές επιτυχίες, το "Funkytown" το 1979. Το εν λόγω τραγούδι θεωρείται από ορισμένους ως το τελευταίο τραγούδι της ντίσκο που έκανε επιτυχία στις ΗΠΑ.

Το συγκρότημα συστάθηκε στη Μινεάπολη από το Στίβεν Γκρίντμπεργκ, τραγουδοποιό, δισκογραφικό παραγωγό και οργανοπαίκτη. Η κύρια φωνή στο συγκρότημα ήταν η Σίνθια Τζόνσον.

Οι Lipps Inc πέτυχαν κάποια επιτυχία τη δεκαετία του ' 80. Το τραγούδι τους "Funkytown" ήταν επί 4 εβδομάδες στην πρώτη θέση στο Billboard Hot 100 και στους μουσικούς καταλόγους επιτυχιών Hot Dance Music/Club Play στις ΗΠΑ και έγινε πλατινένιο. Επίσης, το σινγκλ ήταν 2ο στο Ηνωμένο Βασίλειο και αποτέλεσε διεθνή επιτυχία.

Τα επόμενα τραγούδια του συγκροτήματος όμως δεν είχαν ίδια αποδοχή από το κοινό με την αρχική τους επιτυχία. Η καλύτερη θέση που πέτυχαν στο Hot 100 ήταν το "Rock It", στο #64 και περιορίστηκαν σε χορευτικά τραγούδια, όπως το "How Long" το 1981, που ήταν #4 στις ΗΠΑ. Οι ηχογραφήσεις σταμάτησαν το 1983, οπότε θεωρείται και η χρονιά κατά την οποία το συγκρότημα διαλύθηκε.
BAe 146

Αεροσκάφος Avro RJ100 της [[British Airways]].
Το BAe 146/Avro RJ είναι ένα μεσαίου μεγέθους εμπορικό αεροσκάφος το οποίο κατασκευάζεται στο Ηνωμένο Βασίλειο από την British Aerospace (η οποία αργότερα έγινε μέλος της BAE Systems). Η παραγωγή του ξεκίνησε το 1983 και συνεχίστηκε μέχρι το 2002. Η κατασκευή της βελτιωμένης έκδοσης ήταν γνωστή σαν Avro RJ που ξεκίνησε το 1992. Μία ακόμα πιο βελτιωμένη έκδοση, το Avro RJX – με νέους κινητήρες – ανακοινώθηκε το 1997, αλλά μόνο 3 πρωτότυπα κατασκευάστηκαν προτού η παραγωγή σταματήσει στα τέλη του 2001. Με 387 τεμάχια να έχουν παραχθεί, το Avro RJ/BAe 146 είναι το δεύτερο περισσότερο επιτυχημένο Βρετανικό επιβατηγό τζετ που κατασκευάστηκε ποτέ.
Άδικη πράξη

Ως Άδικη πράξη, (ή άδικος πράξις), ή αδικοπραξία, χαρακτηρίζεται οποιαδήποτε ανθρώπινη συμπεριφορά σε βάρος άλλου προσώπου, που αντίκειται στο υφιστάμενο δίκαιο του τόπου (Χώρας) που αυτή εκδηλώθηκε ή εκδηλώνεται.

Κάθε φορά που η άδικη πράξη οφείλεται σε υπαιτιότητα (δόλο ή αμέλεια) του προσώπου, δηλαδή γίνεται καταλογιστή, τότε γίνεται λόγος περί αδικήματος.

Κατηγορία:Αστικό Δίκαιο
The Flying Club Cup

Το The Flying Club Cup είναι το δεύτερο άλμπουμ του αμερικανικού συγκροτήματος Beirut και του Ζαχ Κόντον. Προκυκλοφόρησε στις 4 Σεπτεμβρίου 2007 σε iTunes, και κυκλοφόρησε επίσημα από την 4AD Records στις 9 Οκτωβρίου του ίδιου έτους.

Σύμφωνα με το πρόγραμμα που μοιράστηκε στην συναυλία των Beirut στην Εταιρία Εθνικού Πολιτισμού της Νέας Υόρκης στις 24 Σεπτεμβρίου 2007, τα τραγούδια του άλμπουμ γράφτηκαν το καθένα για μία διαφορετική γαλλική πόλη. Διάφορα τραγούδια από το "The Flying Club Cup" έχουν παιχτεί στις περιοδείες των Beirut.

Οι Beirut έχουν ερμηνεύσει ζωντανά όλα τα τραγούδια του άλμπουμ, στα πλαίσια γυρισμάτων που πραγματοποιήθηκαν από τις ομάδες "La Blogothèque" και "Take-Away Shows", στο Μπρούκλυν της Νέας Υόρκης. Η παραγωγή διατέθηκε αργότερα σε έκδοση DVD. Οι Beirut έχουν πραγματοποιήσει επίσης ζωντανές εκτελέσεις των τραγουδιών "Nantes" και "The Penalty" στο Παρίσι, στο δρόμο ή σε καφέ της πόλης, με παραγωγή της "La Blogothèque".

Η φωτογραφία του εξώφυλλου είναι τραβηγμένη στη μεξικάνικη πόλη Γκουαϊγιάμας στη δεκαετία του 1930. Σε αυτή την πόλη αναφέρεται και το τρίτο τραγούδι του άλμπουμ, "Guyamas Sonora".
Στέργιος Σπανάκης

Ο Στέργιος Σπανάκης (1900 - 8 Φεβρουαρίου 1994) ήταν Έλληνας συγγραφέας. Γεννήθηκε στην Κρήτη και ασχολήθηκε με τη μελέτη της Ιστορίας της Κρήτης κατά την Ενετοκρατία.
Μάρτιν Λούθερ Κινγκ

Ο Μάρτιν Λούθερ Κινγκ ("Martin Luther King Jr.", 15 Ιανουαρίου 1929 – 4 Απριλίου 1968) ήταν Αμερικανός ιερέας των Βαπτιστών-Διάκονος,ειρηνιστής και οπαδός της δράσης μέσω της παθητικής αντίστασης, ηγέτης του Αφροαμερικανικού Κινήματος για τα πολιτικά δικαιώματα των έγχρωμων ανθρώπων. Αφού ολοκλήρωσε μια σειρά θεολογικών σπουδών, έλαβε θέση πάστορα σε εκκλησία των Βαπτιστών και αναμίχθηκε στον αγώνα των έγχρωμων για την απόκτηση πολιτικών και κοινωνικών δικαιωμάτων. Το 1955 ηγήθηκε της νικηφόρας εκστρατείας του μποϋκοτάζ των δημοσίων λεωφορείων της πόλης Μοντγκόμερυ της Αλαμπάμα (εξαιτίας του φυλετικού διαχωρισμού των επιβατών) και το 1957 αναγνωρίζοντας την ανάγκη δημιουργίας ενός πανεθνικού οργάνου που θα συντόνιζε τον αγώνα των έγχρωμων ίδρυσε μαζί με άλλους, ιερωμένους και μη, τη Διάσκεψη της Νότιας Χριστιανικής Ηγεσίας (Southern Christian Leadership Conference), μία από τις κυριότερες αντιρατσιστικές οργανώσεις των Η.Π.Α., και έγινε ο πρώτος της πρόεδρος. Το 1961 εμψύχωσε την εκστρατεία "Επιβάτες για την Ελευθερία", την κινητοποίηση που έφερε και το πραγματικό τέλος στους φυλετικούς διαχωρισμούς σε όλα τα μέσα μαζικής μεταφοράς. 

Το 1962 ηγήθηκε του αγώνα εναντίον του φυλετικού διαχωρισμού στο Όλμπανυ της Τζόρτζια (Κίνημα του Όλμπανυ) και το 1963 βοήθησε στη διοργάνωση ειρηνικών πορειών διαμαρτυρίας στην πόλη Μπέρμιγχαμ (Αλαμπάμα) της Αλαμπάμα. Την ίδια περίοδο ηγήθηκε επίσης της «Πορείας στην Ουάσινγκτον» και εκεί εκφώνησε την ιστορική ομιλία του που ξεκινά με τη φράση «Έχω ένα όνειρο...», στην οποία περιγράφει το όραμά του για ισότητα στην αμερικανική κοινωνία. Στις 14 Οκτωβρίου του 1964 του απονεμήθηκε το Βραβείο Νόμπελ για τους αγώνες του υπέρ των πολιτικών δικαιωμάτων των έγχρωμων μέσω ειρηνικών διαμαρτυριών. Το 1965 ηγήθηκε της πορείας από τη Σέλμα στο Μοντγκόμερυ, διαμαρτυρία για τη μη εκχώρηση του δικαιώματος ψήφου στους έγχρωμους.

Στα τελευταία χρόνια της ζωής του μίλησε εναντίον του πολέμου στο Βιετνάμ, κριτικάροντας σφοδρά την αμερικανική κυβέρνηση και το 1967 εκφώνησε τον επίσης περίφημο λόγο του «Πέρα από το Βιετνάμ"»". Το 1968, και ενώ σχεδίαζε ακόμα μια πορεία προς την Ουάσινγκτον, την «Πορεία των Φτωχών», δολοφονήθηκε στις 4 Απριλίου στο Μέμφις (Τενεσσί). Ο Κινγκ έλαβε μετά θάνατον πολλές διακρίσεις όπως το "Προεδρικό Μετάλλιο για την Ελευθερία" και το "Χρυσό Μετάλλιο του Κογκρέσσου". Το 1986 η 15η Ιανουαρίου (η ημέρα της γέννησής του) ανακηρύχθηκε επίσημη εορτή στις Η.Π.Α.
Λίο Φάλκαμ

O Λίο Φάλκαμ ("Leo Amy Falcam", 1935-2018) ήταν Μικρονήσιος πολιτικός. Υπήρξε Πρόεδρος της νησιωτικής χώρας, από τις 11 Μαΐου 1999 ως τις 11 Μαΐου 2003.
Πανδάρεως

Στην ελληνική μυθολογία ο Πανδάρεως ήταν γιος του Μέροπα και της Νύμφης Εχεμείας. Ο Πανδάρεως πήρε ως σύζυγό του την Αρμοθόη και μαζί απέκτησαν δύο ή τρεις κόρες: την Καμειρώ και την Κλυτίη, ή την Κλεοθήρα και τη Μερόπη, ή την Κλεοθήρα, τη Μερόπη και την Αηδόνα.
Μετάνειρα

Στην ελληνική μυθολογία η Μετάνειρα ήταν σύζυγος του βασιλιά της Ελευσίνας Κελεού. Η Μετάνειρα είχε στην υπηρεσία της ως τροφό του γιου της Δημοφώντα τη θεά Δήμητρα, που είχε ζητήσει φιλοξενία στο σπίτι τους μεταμορφωμένη σε ηλικιωμένη θνητή με το όνομα «Δοσώ». Η Δήμητρα έτρεφε τον Δημοφώντα με αμβροσία και κάθε νύχτα τον έκαιγε πάνω από τη φωτιά για να τον καταστήσει αθάνατο. Αλλά κάποιο βράδι η Μετάνειρα είδε το παιδί της στη φωτιά και υποχρέωσε τη Δήμητρα να σταματήσει τη δραστηριότητα αυτή. Κι έτσι ο Δημοφών παρέμεινε θνητός. Σύμφωνα με άλλη εκδοχή, η Μετάνειρα όταν είδε τη σκηνή αυτή έβγαλε μια δυνατή κραυγή από τον τρόμο της και το παιδί κάηκε στη φωτιά.

Στον ομηρικό ύμνο της Δήμητρας αναφέρονται 2 γιοι και 4 κόρες ως παιδιά της Μετανείρας: οι Δημοφώντας, Τριπτόλεμος, Καλλιδίκη, Καλλιθόη, Κλεισιδίκη και Δημώ. Αλλού όμως αναφέρονται μόνο τρεις κόρες. Η Μετάνειρα λατρευόταν στην Ελευσίνα με θεϊκές τιμές. Σύμφωνα με μεταγενέστερη παράδοση, ο Κελεός και η Μετάνειρα ήταν απλώς παλαιοί κάτοικοι της Ελευσίνας, και όχι το βασιλικό της ζεύγος. Ο «Σχολιαστής του Ευριπίδη» αναφέρει ότι σύζυγος της Μετανείρας ήταν ο Ιπποθόων.
Αλέκος Μιχαηλίδης

Ο Αλέκος Μιχαηλίδης ήταν Ελληνοκύπριος επιχειρηματίας και πολιτικός. Διετέλεσε Πρόεδρος της Βουλής των Αντιπροσώπων, Υπουργός Εξωτερικών και βουλευτής.
Ελένη Καραΐνδρου

Η Ελένη Καραΐνδρου (25 Νοεμβρίου 1941) είναι Ελληνίδα συνθέτρια.
Μπέιλι Όλτερ

O Μπέιλι Όλτερ (Bailey Olter, 27 Μαρτίου 1932 - 16 Φεβρουαρίου 1999) ήταν πολιτικός από τις Ομόσπονδες Πολιτείες Μικρονησίας, ο οποίος χρημάτισε πρόεδρος της χώρας από το 1991 έως το 1997.

H καταγωγή του ήταν από το νησί Πονπέι και έγινε Πρόεδρος έπειτα από τη νίκη του στη σχετική ψηφοφορία,το Μάιο του 1991 επί του Τζον Χάγκλελγκαμ.

Το 1997 υποχρεώθηκε να παραιτηθεί για λόγους υγείας, έπειτα από εγκεφαλικό επεισόδιο που υπέστη, τον Ιούλιο του 1996. Τη συνέχιση της θητείας του (2 χρόνια) έκανε ο Τζέικομπ Νένα. Ο ίδιος ο Όλτερ απεβίωσε στις 16 Φεβρουαρίου του 1999 στις ΗΠΑ.

Το όνομα του Όλτερ δόθηκε σε σχολείο Δευτεροβάθμιας Εκπαίδευσης στο νησί.
Δήμος Κερατέας

Ο Δήμος Κερατέας ήταν δήμος της ανατολικής Αττικής ο οποίος λειτούργησε στο διάστημα 1951-2010 οπότε και καταργήθηκε με την εφαρμογή του προγράμματος Καλλικράτης. Βρισκόταν στο νότιο τμήμα της Αττικής και συνόρευε με τον δήμο Λαυρεωτικής, τον δήμο Καλυβίων Θορικού και την κοινότητα Κουβαρά. Καταλάμβανε έκταση 129,5 τ.χλμ. και ο πληθυσμός του σύμφωνα με την απογραφή του 2001 ήταν 13.246 κάτοικοι. Έδρα του δήμου ήταν η Κερατέα.
Έγκλημα στο Οριάν Εξπρές

Το «Έγκλημα στο Οριάν Εξπρές» - ("Murder on the Orient Express") είναι αστυνομικό μυθιστόρημα της Αγκάθα Κρίστι, που εκδόθηκε από τον αγγλικό εκδοτικό οίκο "Collins - Crime Club" την 1η Ιανουαρίου του 1934. 
Στις Η.Π.Α κυκλοφόρησε στις 28 Φεβρουαρίου του 1934 με τον τίτλο "Murder in the Calais coach" («Φόνος στην κλινάμαξα του Καλαί») Ο τίτλος άλλαξε κυρίως για να μην μπερδευτεί το αναγνωστικό κοινό με το μυθιστόρημα "Stamboul train" του Γκράχαμ Γκρην που είχε κυκλοφορήσει στις Η.Π.Α το 1932 με τίτλο "Orient Express".
Το μυθιστόρημα είναι εμπνευσμένο από την ιστορία της υπόθεσης απαγωγής του μωρού του διάσημου αεροπόρου Τσαρλς Λίντμπεργκ, μια υπόθεση που είχε συγκλονίσει τότε, όλον τον κόσμο. 

Το μυθιστόρημα αυτό, από τα πιο δημοφιλή - αν όχι το δημοφιλέστερο από τα έργα της Αγγλίδας συγγραφέως - έχει συμπεριληφθεί από την βρετανική εφημερίδα "The Guardian" στη λίστα με τα "10 καλύτερα βιβλία της Αγκάθα Κρίστι". Tο ίδιο ισχύει και για την εφημερίδα του ομίλου Times, "Times of India".
Ρεϊμόν Κενώ

Ο Ρεϊμόν Κενώ ("Raymond Queneau", 21 Φεβρουαρίου 1903 - 25 Οκτωβρίου 1976) ήταν Γάλλος συγγραφέας, ποιητής, στιχουργός, μεταφραστής και μαθηματικός. Πολυσχιδής προσωπικότητα, με αίσθηση του χιούμορ και φαντασία, ανανέωσε τη γαλλική γλώσσα και λογοτεχνία εισάγοντας τον προφορικό λόγο και υπογραμμίζοντας την έννοια του αστείου στα γαλλικά γράμματα.
Have a Cigar

Have a Cigar ονομάζεται το τρίτο τραγούδι από το άλμπουμ Wish You Were Here του Αγγλικού ροκ συγκροτήματος Pink Floyd. Ήταν το πρώτο κομμάτι της δεύτερης πλευράς του αυθεντικού δίσκου στην έκδοση του CD βρίσκεται αμέσως μετά το «Welcome to the Machine».
Γιώργος Μπλάνας

Ο Γιώργος Μπλάνας (1959, Αιγάλεω) είναι βραβευμένος Έλληνας ποιητής και μεταφραστής.
Δουκάτο της Ακουιτανίας

Το Δουκάτο της Ακουιτανίας (οξιτανικά: "Ducat d'Aquitània", γαλλικά: "Duche d'Aquitaine", αγγλικά: "Duchy of Aquitaine") ήταν ιστορική περιοχή της κεντρικής και νότιας Γαλλίας νότια του ποταμού Λίγηρα. Η έκταση του δουκάτου άλλαζε σε διαφορετικές χρονικές περιόδους. Οι απαρχές του δουκάτου τοποθετούνται τον 7ο αιώνα μετά την αναγέννηση των Ρωμαϊκών επαρχιών Πρίμα και Σεκούντα στην ίδια την περιοχή.
Η Ακουιτανία έγινε υποτελές βασίλειο μέσα στα όρια τού βασιλείου τού Καρλομάγνου· μετά την διαίρεση τού βασιλείου με την Συνθήκη του Βερντέν (843) έγινε τμήμα του βασιλείου των Φράγκων.
Η Ακουιτανία εμφανίστηκε τον Μεσαίωνα σαν υποτελές δουκάτο της Ανδεγαβικής επικράτειας. Η διεκδίκησή της ήταν μια από τις αιτίες για την έναρξη του Εκατονταετούς Πολέμου. Στην αρχή επί Εδουάρδου Γ΄ οι Άγγλοι ήταν πανηγυρικά νικητές, η Ακουιτανία έγινε υποτελές δουκάτο του Αγγλικού βασιλείου και ενσωματώθηκε σε αυτό, χάθηκε όμως οριστικά από τους Άγγλους στα τέλη του πολέμου την εποχή του ανίκανου Άγγλου βασιλιά Ερρίκου ΣΤ΄.
Κλυμένη

Με το όνομα Κλυμένη στην ελληνική μυθολογία αναφέρονται έξι διαφορετικά πρόσωπα, τα εξής:
# Κόρη του Τιτάνα Ωκεανού και της Τιτανίδας Τηθύος, μία από τις Ωκεανίδες, μητέρα του Φαέθωνα με πατέρα τον Τιτάνα θεό Ήλιο ή σύζυγος κατά μία εκδοχή του Τιτάνα Ιαπετού· παιδιά τους ήταν οι Τιτάνες Άτλας, Προμηθέας (κατά μία εκδοχή η ίδια με τον Προμηθέα έκαναν τον Δευκαλίωνα), Επιμηθέας και Μενοίτιος. Η "Βιβλιοθήκη Απολλοδώρου" πάντως (Α 2, 3) αναφέρει ως σύζυγο του Ιαπετού την Ασία (επίσης κόρη του Ωκεανού και της Τηθύος).
# Μία Νύμφη, η οποία έσωσε, μαζί με τον Δίκτυ, τη Δανάη και τον Περσέα, όταν αυτοί είχαν παρασυρθεί από τα κύματα.
# Κόρη του Κατρέα, σύζυγος του Ναυπλίου και μητέρα του Παλαμήδους και του Οίακα.
# Μία από τις τρεις Μινυάδες, οι οποίες κατά τον Οβίδιο μεταμορφώθηκαν σε πτηνά.
# Μία Νηρηίδα.
# Θεραπαινίδα της Ωραίας Ελένης, που την ακολούθησε στην Τροία.

* Ο αστεροειδής 104 Κλυμένη (104 Klymene), που ανακαλύφθηκε το 1868, πήρε το όνομά του από τα μυθικά αυτά πρόσωπα.

Κλυμενη
Κατηγορία:Νηρηίδες
Αχσά

Η Αχσά ή Ασχά είναι Βιβλικό πρόσωπο το οποίο μνημονεύεται στην Παλαιά Διαθήκη. Η Μετάφραση των Εβδομήκοντα αποδίδει το όνομα με τη μορφή ενώ το εβραϊκό κείμενο με τη μορφή Αχσά. (, "Ο'", "ΝΜ"· , "Ο' ", "ΝΜ")

Αυτό ήταν το όνομα της κόρης του Εβραίου κατασκόπου Χάλεβ, του συντρόφου του Ιησού του Ναυή. Ο Χάλεβ πρόσφερε την Αχσά για σύζυγο ως τρόπαιο σε εκείνον που θα κατόρθωνε να καταλάβει την πόλη Κιριάθ-σέφερ («», "Ο'"). Τελικά αυτό το κατάφερε ο ανεψιός του Γοθονιήλ ο οποίος αφού εκπόρθησε την πόλη έλαβε ως τρόπαιο την εξαδέλφη του Αχσά για σύζυγό του.
Πάβελ Τσελίτσεβ

O Πάβελ Τσελίτσεβ γεννήθηκε στις 21 Σεπτεμβρίου 1898 στην Καλούγκα της Ρωσίας. Μεγάλωσε σε προνομιούχο και εκλεπτυσμένο περιβάλλον κοντά στην τέχνη. Ζωγράφιζε από μικρή ηλικία. Κατά τα έτη 1916-1918 παρακολούθησε μαθήματα τέχνης στο πανεπιστήμιο της Μόσχας. Για να αποφύγει την Επανάσταση, μετακινήθηκε νοτιότερα και σπούδασε στην Ακαδημία του Κιέβου, όπου δούλεψε με την Αλεξάνδρα Έξτερ. Σε αυτή την περίοδο, ζωγραφίζει με φανταχτερά χρώματα και με κυβιστικό-φουτουριστικό τρόπο. Το 1920 μετακινείται στην Οδησσό, όπου δουλεύει στο θέατρο και το 1921 φεύγει για Βερολίνο. Εκεί συντηρείται με δουλειά στο θέατρο και ξεκινά να ζωγραφίζει νεκρές φύσεις, πορτρέτα και φιγούρες. 

Από το 1923 ζει στο Παρίσι, όπου η ζωγραφική του αλλάζει: αποδίδει πιο ρεαλιστικά τα αντικείμενα και τα μεταχειρίζεται σαν σύμβολα της κοσμικής τάξης. Δημιουργεί φιγούρες σκεπτικές, σε εσωστρεφείς πόζες. Με αυτή του τη δουλειά γίνεται ο ιδεολόγος μιας μικρής ομάδας καλλιτεχνών, γνωστών στη Γαλλία ως "νεο-ουμανιστές", οι οποίοι ειδικεύονται σε τοπία που μοιάζουν ονειρικά και σε φιγούρες σκούρων τόνων, συνήθως μπλε. Το έργο αυτού του κύματος χαρακτηρίστηκε ως απόρροια του Σουρεαλισμού, αλλά στην πραγματικότητα ήταν επηρεασμένο από τη ζωγραφική του ρωσικού Συμβολισμού των αρχών του αιώνα, εμπλουτισμένη από τις ταυτόχρονες προοπτικές του κυβισμού. 

Αυτή η τάση αναφέρεται σαν νεορομαντισμός στις ΗΠΑ, όπου τράβηξε αρκετά την προσοχή, ιδιαίτερα αφότου ο Τσελίτσεβ εγκαταστάθηκε εκεί. Παρόλο που ο καλλιτέχνης βρισκόταν πλέον στις ΗΠΑ από το 1934, τα καλοκαίρια ταξίδευε στην Ευρώπη μέχρι το ξέσπασμα του Β' Παγκοσμίου Πολέμου.
Ο Τσελίτσεβ αναζητούσε τον ορισμό της καταγραφής με εικόνες του ταξιδιού της ψυχής στην αθανασία, μια διαδικασία που σε ένα κοινωνικό επίπεδο θα δημιουργούσε μια νέα χρυσή εποχή. Αυτή την αναζήτηση αποτυπώνουν τα έργα του από το 1930 μέχρι το θάνατό του. Βασίζοντας το προσωπικό του μοντέλο, που περιλάμβανε την κόλαση, το Καθαρτήριο και τον παράδεισο, στην κοσμική άποψη των αναγεννησιακών νεοπλατωνιστών, ανέπτυξε μία σύνθετη εικονογράφηση, την οποία χρησιμοποίησε σε μια μακρά σειρά ανολοκλήρωτων πινάκων, αντιληπτών σαν μία αλληγορία του πνεύματος.

Το 1952, ο Τσελίτσεβ αποκτά την αμερικανική υπηκοότητα, λίγο πριν φύγει για την Ιταλία, όπου πέθανε το 1957. Στο θέατρο δούλεψε σαν σκηνογράφος και απέκτησε τη φήμη ενός από τους πιο πρωτότυπους της εποχής του. Η δουλειά του ήταν ειδικά αξιοσημείωτη για την καινοφανή χρήση νέων υλικών και δραματικών φωτιστικών εφέ.
Ασκενάζ

Ο Ασκενάζ ή Ασχανάζ υπήρξε Βιβλικό πρόσωπο, που μνημονεύεται στα βιβλία της Γένεσης (), 1ο Χρονικών/Παραλειπομένων Α' () και του Ιερεμία ().

Συγκεκριμένα ο Ασκενάζ φέρεται ως γιος του Γόμερ («Γαμέρ», "Ο'"), γιου του Ιάφεθ. Συνεπώς, σύμφωνα με τις Εβραϊκές Γραφές, πρόκειται για γενάρχη κάποιου λαού περί του οποίου κανείς δεν μπόρεσε να προσδιορίσει με βεβαιότητα ποίου λαού. Σύμφωνα δε με το Ταλμούδ, τόσο το ιεροσολυμητικό όσο και το βαβυλωνιακό, Ασκενάζ λέγονταν η Ασία. Κατά δε τον Ιώσηπο ο Ασκενάζ υπήρξε πατέρας των Ασκεναζαίων οι οποίοι κατά τους χρόνους του οι Έλληνες τους αποκαλούσαν "Ρηγίνες" για τους οποίου επίσης παραμένει άγνωστο ποιος λαός νοείται.

Κατά τους λογίους Ιουδαίους του Μεσαίωνα απόγονοι του Ασκενάζ θεωρούνται οι Γερμανοί. Σημειώνεται πως ακόμη και σήμερα οι Γερμανοεβραίοι αποκαλούν τους εαυτούς τους Ασκεναζί (Ασκεναζίτες ή Ασκεναζείμ). Πολλές πιθανότητες έχει υπέρ αυτής της γνώμης πολλών νεότερων κριτικών που σύμφωνα με την ταλμουδική παράδοση το Ασκενάζ αναζητείται στη Μικρά Ασία και μάλιστα στη Βιθυνία όπου η περιοχή έφερε άλλοτε το όνομα Ασκανία και την κατοικούσαν Φρύγες και Μυσοί.
Λέων Ε΄

Ο Λέων Ε΄ ο Αρμένιος (775 - 25 Δεκεμβρίου 820) ήταν Βυζαντινός αυτοκράτορας από το 813 έως το 820.
Μπέρτζες Μέρεντιθ

Ο Μπέρτζες Μέρεντιθ ("Oliver Burgess Meredith", 16 Νοεμβρίου 1907 - 9 Σεπτεμβρίου 1997) ήταν Αμερικανός ηθοποιός θεάτρου, κινηματογράφου, και τηλεόρασης. Ήταν γνωστός κυρίως για το ρόλο του Μίκι Γκόλντμιλ στις κινηματογραφικές ταινίες της σειράς Ρόκυ.

Ο Μέρεντιθ γεννήθηκε στην πόλη Κλήβελαντ της πολιτείας Οχάιο. 
Ήταν δυο φορές υποψήφιος για το βραβείο Όσκαρ: το 1976 ("Η Μέρα της Θεομηνίας") και το 1977 ("Ρόκυ"). Επίσης Βραβεύτηκε δύο φορές με το βραβείο Έμμυ για διάφορους τηλεοπτικούς ρόλους. Επιτυχημένους τηλεοπτικούς ρόλους είχε στις σειρές "The Invaders" και "Μπάτμαν".

Ο Μπέρτζες Μέρεντιθ έπασχε από τη νόσο του αλτσχάιμερ και άφησε την τελευταία του πνοή στις 9 Σεπτεμβρίου 1997, στο Μαλιμπού της Καλιφόρνιας.
Λεβάν Βαρσαλομίτζε

Ο Λεβάν Βαρσαλομίτζε ("Levan Varshalomidze") είναι Γεωργιανός πολιτικός, σημερινός Πρόεδρος της Κυβέρνησης της Αυτόνομης Δημοκρατίας της Αζαρίας. Έγινε Πρόεδρος έπειτα από την ανατροπή του Ασλάν Αμπασίτζε, το Μάιο του 2004.
Ατζαρία

Η Ατζαρία, στα γεωργιανά Άτζαρα (აჭარა [at͡ʃʼara]) και στα ρωσικά Ατζάρια (Аджария), είναι αυτόνομη δημοκρατία στη Γεωργία. Πρωτεύουσα είναι το Μπατούμι. Ονομάζεται επίσημα Αυτόνομη Δημοκρατία της Ατζαρίας (აჭარის ავტონომიური რესპუბლიკა — "ach'aris avtonomiuri respublika"). Βρίσκεται στα νοτιοδυτικά της χώρας και συνορεύει με την Τουρκία στα νότια και στην ανατολική άκρη του Ευξείνου Πόντου. Πρώτα ονομαζόταν Acara επί Τουρκοκρατίας και Αυτόνομη Σοβιετική Σοσιαλιστική Δημοκρατία της Ατζαρίας, κατά την περίοδο του σοβιετικού καθεστώτος.
Ρανούλφ Α΄ της Ακουιτανίας

Ο Ρανούλφ Α΄ της Ακουιτανίας (Γαλλική γλώσσα : "Ramnulf Ier", 820 – Οκτώβριος 866) Κόμης του Πουατιέ (835 - 866) και Δούκας της Ακουιτανίας (852 - 866) ήταν γιος του Γεράρδου, κόμη της Ωβέρνης και της Ματθίλδης, κόρης του βασιλιά της Γαλλίας Λουδοβίκου του ευσεβούς. Ο πατέρας του ήταν πιστός οπαδός του αυτοκράτορα Λουδοβίκου του Ευσεβούς, αργότερα υποστήριξε τον μικρότερο γιο του και διάδοχο του στην Δυτική Φραγκία Κάρολο τον Φαλακρό. Ο Γεράρδος της Ωβέρνης έπεσε τον Ιούνιο του 841 στην αιματηρή εμφύλια "μάχη του Φοντενόι" όπου ο αυτοκράτορας Λοθάριος Α΄ και ο Πεπίνος Β΄ της Ακουιτανίας συμμάχησαν εναντίον του Λουδοβίκου του Γερμανικού και του Καρόλου του Φαλακρού. Δεν υπάρχουν πληροφορίες σχετικά με την ζωή του, τραυματίστηκε θανάσιμα στην "μάχη του Μπρισάρτ" στην Νευστρία εναντίον των Βίκινγκ που λεηλατούσαν την Κοιλάδα του Λίγηρα (2 Ιουλίου 866). Στην ίδια μάχη έπεσε ο Ροβέρτος ο Ισχυρός που πολέμησε στο πλευρό του, ο Ρανούλφ Α΄ πέθανε από τα τραύματα του τρεις μήνες αργότερα. Τον διαδέχθηκε στην Ακουιτανία ο γιος του Ρανούλφ Β΄ της Ακουιτανίας, θεωρείται ο 32ος προπάτορας της σημερινής βασίλισσας Ελισάβετ Β΄ της Αγγλίας.
Χριστιανική ροκ

Η Χριστιανική ροκ είναι είδος της ροκ μουσικής που παίζεται από συγκροτήματα που τα μέλη τους είναι Χριστιανοί και οι στίχοι τους έχουν να κάνουν με θέματα σχετικά με τη Χριστιανική πίστη. Ο βαθμός στον οποίο οι στίχοι είναι ρητά χριστιανικοί, ποικίλλει μεταξύ των συγκροτημάτων. Η Χριστιανική ροκ σχετίζεται αρκετά με τη σύγχρονη χριστιανική μουσική σκηνή, αλλά υπάρχουν και ανεξάρτητα συγκροτήματα. Είναι ιδιαίτερα δημοφιλής στις Ηνωμένες Πολιτείες, αλλά υπάρχουν και μερικά Χριστιανικά συγκροτήματα που έχουν παγκόσμια δημοφιλία. Άλλα μουσικά είδη που σχετίζονται με τη Χριστιανική ροκ είναι η Χριστιανική Εναλλακτική Ροκ, η Χριστιανική Μέταλ, η Χριστιανική Πανκ και η Χριστιανική Σκα.
Οίνωτρος

Ο Οίνωτρος ήταν ένας από τους 50 γιους του Λυκάονα, βασιλέα της Αρκαδίας και ιδρυτής αποικίας στην σημερινή Ιταλία.

Όταν πέθανε ο Λυκάονας, άφησε διάδοχό του τον γιο του Νύκτιμο. Οι υπόλοιποι γιοι του έφυγαν ιδρύοντας και οικίζοντας νέες πόλεις, συνήθως στην Αρκαδία, δίνοντάς τους και τα ονόματα τους. Ο Οίνωτρος αποφάσισε να πάει στην σημερινή Ιταλία, ζήτησε την βοήθεια του αδελφού του Νύκτιμου, ο οποίος και τον βοήθησε δίνοντας του χρήματα, άνδρες και ό,τι άλλο χρειαζόταν. Πρώτο μέρος που έφτασε ήταν η σημερινή Απουλία. Εκεί άφησε τον αδελφό του Πευκέτιο, ο οποίος οίκισε την περιοχή και της έδωσε το όνομα του. Ο Οίνωτρος συνέχισε το ταξίδι του και έφτασε στην "Αυσονία", σημερινή Καλαβρία, και εγκαταστάθηκε εκεί δίνοντας το όνομα του σε ολόκληρη την περιοχή από την Καλαβρία μέχρι το Λάτιο. Σύμφωνα με τον Παυσανία, ήταν η πρώτη αποστολή για εποικισμό και ίδρυση πόλεων σε βαρβαρικά εδάφη εκτός Ελλάδας.

Σύμφωνα με τους αρχαίους Ιταλούς ιστορικούς Κάτωνα και Μάρκο Τερέντιο Ρεατίνο Ουάριο, οι Σαβίνοι, αρχαίοι κάτοικοι της Ιταλίας, ήταν απόγονοι αυτών των Αρκάδων.
Πευκέτιος

Ο Πευκέτιος ήταν ένας από τους 50 γιους του βασιλιά της Αρκαδίας Λυκάονα και ιδρυτής αποικίας στην σημερινή Ιταλία.

Έζησε την εποχή του Κατακλυσμού του Δευκαλίωνα και ακολούθησε τον αδελφό του Οίνωτρο στην αποστολή για αναζήτηση γης για εποικισμό, μάλιστα σύμφωνα με τον Παυσανία ήταν η πρώτη αποστολή για εποικισμό και ίδρυση πόλεων σε βαρβαρικά εδάφη , εκτός Ελλάδας. Το πρώτο μέρος που έφτασαν ήταν στην σημερινή Απουλία της Ιταλίας, ο Πευκέτιος εγκαταστάθηκε εκεί και όλη η περιοχή πήρε το όνομα του "Πευκετία". Αργότερα βοήθησε και τα αδέλφια του 'Ιαπυς και Δαύνο να εποικίσουν άλλες περιοχές της Ιταλικής χερσονήσου.
Σίμος

Ο Σίμος ήταν ο 17ος μυθικός βασιλιάς της αρχαία Αρκαδίας.

Ήταν γιος και διάδοχος του Φίαλου. Κατά τη βασιλεία του κάηκε το ξόανο της Μελαίνης Δήμητρας το οποίο τότε θεωρούνταν αρχαίο και βρισκόταν στο ναό της θεάς έξω από τη Φιγαλεία στο όρος Ελάιο, είχε χτιστεί στο μέρος όπου βρισκόταν σπήλαιο όπου κατά την μυθολογία είχε καταφύγει η Δήμητρα μετά τον χαμό της κόρης της Περσεφόνης. Γιος και διάδοχός του ήταν ο Πόμπος.
Χοληδόχος κύστη

thumb|Χοληδόχος κύστη (πράσινο)
Η χοληδόχος κύστη είναι ένα όργανο μεγέθους περίπου 10 – 12 εκ. σε σχήμα αχλαδιού που βρίσκεται στην κάτω επιφάνεια του ήπατος ανάμεσα στο δεξιό και τον αριστερό λοβό. Απαντάνται στα περισσότερα σπονδυλωτά. Αποτελεί μέρος των εξωηπατικών χοληφόρων (βλ. Χοληφόρο δέντρο).

Στη χοληδόχο κύστη συγκεντρώνεται και αποθηκεύεται η χολή που παράγεται από το ήπαρ. Η κύστη έχει χωρητικότητα περίπου 30-50ml. Μετά το φαγητό, το υγρό αυτό διοχετεύεται προς το λεπτό έντερο και βοηθά την πέψη και την απορρόφηση των λιπαρών ουσιών.

Αποτελείται από 4 μέρη: τον πυθμένα, το σώμα, τον αυχένα και τον κυστικό πόρο. Μεταξύ του αυχένα και του κυστικού πόρου σχηματίζεται συχνά μια διάταση, που αποτελεί το θύλακο ή εκκόλπωμα του Hartman. Η χοληδόχος κύστη ενώνεται με τον κοινό ηπατικό πόρο δια του κυστικού πόρου, ο οποίος έχει μήκος 2-4 εκατοστά.

Έχει τρεις στιβάδες: την εσωτερική βλεννογονική, τη μυϊκή στιβάδα και την εξωτερική επικάλυψη από περιτόναιο. Τα αγγεία που φθάνουν σε αυτή είναι η κυστική αρτηρία.
Τρόοδος

Το ορεινό σύμπλεγμα Τρόοδος (γενική: του Τροόδους), είναι η κύρια οροσειρά της Κύπρου με κορυφές που φτάνουν σε υψόμετρο τα 1954 μέτρα (κορυφή Όλυμπος ή Χιονίστρα). Τρόοδος ονομάζεται και η περιοχή κοντά στην κορυφή της Χιονίστρας, που αποτελεί και το κεντρικό τμήμα της οροσειράς. Εκεί συναντούνται οι τρεις δρόμοι που συνδέουν το βουνό με τη Λευκωσία, τη Λεμεσό και τον Πρόδρομο, απ' όπου και προέρχεται, κατά την επικρατέστερη άποψη, η ονομασία Τρόοδος ("τρεις οδοί - Τρόοδος"). Κατά άλλη άποψη ίσως προήλθε από την πιθανή αρχική ονομασία “Το-ορο-Άδος”Άδωνης: αρχαία Κυπριακή διάλεκτο Αδος. 

Ο ορεινός όγκος του Τροόδους καταλαμβάνει το κεντρικό και νοτιοδυτικό μέρος του νησιού, με κορυφογραμμή που εκτείνεται σε κατεύθυνση από τα δυτικά-βορειοδυτικά προς τα ανατολικά-νοτιοανατολικά. Η έκτασή του καλύπτει το 1/3 του νησιού, ενώ αποτελεί το κυρίαρχο μορφολογικό και γεωλογικό γνώρισμα της Κύπρου. Η οροσειρά του Τροόδους καλύπτεται κατά το μεγαλύτερο μέρος της από δασικές εκτάσεις κωνοφώρων και διαθέτει πλούσια χλωρίδα με σημαντικό αριθμό ενδημικών φυτών. Επίσης παίζει σημαντικότατο ρόλο στην υδατική οικονομία της Κύπρου, καθώς από το Τρόοδος απορρέουν οι κυριότεροι ποταμοί του νησιού, συμβάλλοντας, επιπλέον, ουσιαστικά στον εμπλουτισμό των υπόγειων υδροφορέων στα παράλια. Λόγω του φυσικού περιβάλλοντος, του κλίματος και της πολιτιστικής κληρονομιάς, το Τρόοδος αποτελεί σημαντικό πόλο έλξης περιηγητών και τόπο αναψυχής.
Η Διάσωση του Στρατιώτη Ράιαν

Η Διάσωση του Στρατιώτη Ράιαν ("Saving Private Ryan") είναι ταινία του 1998 που αναφέρεται στην απόβαση στη Νορμανδία στο Δεύτερο Παγκόσμιο Πόλεμο. Η ταινία σκηνοθετήθηκε από τον Στίβεν Σπίλμπεργκ και πρωταγωνιστεί ο Τομ Χανκς. Και οι δύο διεκδίκησαν το Όσκαρ Σκηνοθεσίας και Α' Αντρικής Ερμηνείας, αντίστοιχα, και ο πρώτος κατάφερε να το κερδίσει για δεύτερη φορά. Στην ταινία παίζουν επίσης οι Ματ Ντέιμον, Μπάρι Πέπερ, Τζιοβάνι Ριμπίζι και Έντουαρντ Μπέρνς.

Το 2014 η ταινία χαρακτηρίστηκε από την Βιβλιοθήκη του Κογκρέσου ως «πολιτιστικά, αισθητικά και ιστορικά σημαντική» και επιλέχθηκε να ενταχθεί στο Εθνικό Μητρώο Κινηματογράφου των Ηνωμένων Πολιτειών.
Γκλεν Μεντέιρος

Ο Γκλεν Μεντέιρος ("Glenn Alan Medeiros", 24 Ιουνίου 1970) είναι Αμερικανός τραγουδιστής, με πορτογαλικές ρίζες.
Κτησίας

Ο Κτησίας ο Κνίδιος ήταν γιατρός και συγγραφέας του τέλους του 5ου και των αρχών του 4ου αιώνα π.Χ. από την Κνίδο. Ο πατέρας του ονομαζόταν Κτησίαρχος ή Κτησίοχος. Σύμφωνα με το Γαληνό, ο Κτησίας υπήρξε σύγχρονος και συγγενής του Ιπποκράτους (ΙΗ΄ α 731).
Σιδηροδρομικό Μουσείο Θεσσαλονίκης

Εσωτερική όψη βαγονιού του [[Οριάν Εξπρές]].
thumb|Ατμομηχανή του 1945–1946.
Το Σιδηροδρομικό Μουσείο Θεσσαλονίκης είναι μουσείο στη περιοχή του Ελευθερίου - Κορδελιού, στη Θεσσαλονίκη. Ιδρύθηκε το 2001 και στεγάζεται στο ανακαινισμένο κτήριο της παλαιάς Στρατιωτικής στάσης (') της σιδηροδρομικής γραμμής Θεσσαλονίκης - Κωνσταντινούπολης ('), πλησίον της σιδηροδρομικής διακλάδωσης TX-3. Αυτός ο ιστορικός σταθμός κατασκευάστηκε μεταξύ 1891 - 1894 από τον Ιταλό αρχιτέκτονα Πιέρρο Αριγκόνι.

Στο γραφείο του σταθμάρχη βρίσκεται ένας χάρτης με σημειωμένες όλες τις ελληνικές σιδηροδρομικές γραμμές, στολές των εργαζόμενων στο σιδηρόδρομο, εργαλεία, προσωπικά αντικείμενα, τεχνικά εγχειρίδια και λεπτομερή στοιχεία για παλαιές ατμομηχανές και ντιζελομηχανές της πρώην βασιλικής οικογένειας. Στην αυλή του μουσείου εκτίθενται δύο πολυτελή βαγόνια, μια κλινάμαξα και το εστιατόριο, του φημισμένου Οριάν Εξπρές, τα οποία είναι ανοικτά στους επισκέπτες.

Το Υπουργείο Πολιτισμού ανακήρυξε το 2012 ως μνημεία το κεντρικό κτίριο και το κέλυφος των τριών βοηθητικών κτισμάτων της πρώην Στρατιωτικής Στάσης της τότε Εταιρείας Σιδηροδρόμων της Ενωτικής Γραμμής Θεσσαλονίκης - Κωνσταντινούπολης.
Μάχη του Καντές

Η Μάχη του Καντές - ή Κίντζα, στη χεττιτική γλώσσα, διεξήχθη το 1274 π.Χ. στις όχθες του ποταμού Ορόντη, στη σημερινή Συρία, και συμμετείχαν σ' αυτήν οι μεγάλες δυνάμεις της συγκεκριμένης περιόδου στη Μέση Ανατολή: η Αιγύπτος του Ραμσή και οι χεττιτικές δυνάμεις του Μουβατάλις Β΄. Αποτέλεσε την τελευταία πράξη μιας μακράς σειράς πολέμων ανάμεσα στα δύο βασίλεια, και ήταν πιθανότατα η μάχη στην οποία χρησιμοποιήθηκαν τα περισσότερα ιππήλατα πολεμικά άρματα (περίπου 5.000). Ήταν επίσης η πρώτη μάχη της ιστορίας που υπήρξε τόσο καλά τεκμηριωμένη, ώστε να είναι δυνατή η ανασύνθεση κάθε σταδίου της.

Ως πολεμικό γεγονός είναι αυτό που μνημονεύεται πιο πολύ από όλα κατά τη διάρκεια της βασιλείας του Ραμσή του Μεγάλου ή Ραμσή Β΄. Η εκδοχή της μάχης διατηρήθηκε σε 13 παπύρους, που φυλάσσονταν και ανακαλύφθηκαν στα ιερά του Αμπού Σίμπελ, στην Άβυδο, στο Καρνάκ και στο Ραμεσσείο. Κατά το πέμπτο με έκτο έτος της βασιλείας του, ο Ραμσής έπρεπε να αντιμετωπίσει το στρατό των Χετταίων. Η μάχη δόθηκε στα περίχωρα της πόλης Καντές, κοντά στον ποταμό Ορόντη: οι Χετταίοι είχαν επικεφαλής τον βασιλιά τους Μουβατάλις Β΄ και οι Αιγύπτιοι τον φαραώ Ραμσή Β΄. Η μάχη κατέληξε σε τακτική νίκη των Αιγυπτίων, με βαριές απώλειες, αλλά ουσιαστικά σε στρατηγική ήττα τους, αφού αποχώρησαν χωρίς να καταλάβουν το οχυρό και μετά πρακτικά αποφάσισαν να παραχωρήσουν το προτεκτοράτο τους της Αμορού στους Χετταίους. Η προέλαση των Χετταίων προς το νότο και τις κτήσεις της Αιγύπτου όμως ανακόπηκε. Ύστερα από δεκάξι χρόνια από την ημερομηνία της μάχης ο Ραμσής Β΄ συμφώνησε με τον νέο βασιλιά των Χετταίων Χατουσίλις Γ΄ να κλείσουν συνθήκη ειρήνης και να θέσουν τέρμα στις εχθροπραξίες των δυο λαών. Ο Ραμσής για να ενισχύσει τη συνθήκη παντρεύτηκε δύο Χετταίες πριγκίπισσες. Από τους γάμους αυτούς έχουμε αναπαράσταση στο Ραμέσσειο και στο Αμπού Σίμπελ.
Αμέλια Έρχαρτ

Η Αμέλια Μαίρη Έρχαρτ ("Amelia Mary Earhart", 24 Ιουλίου 1897 – εξαφανίστηκε στις 2 Ιουλίου 1937 και κηρύχθηκε θανούσα στις 5 Ιανουαρίου 1939) ήταν Αμερικανίδα πρωτοπόρος της αεροπορίας, συγγραφέας και υπέρμαχος των δικαιωμάτων των γυναικών. Η Έρχαρτ ήταν η πρώτη γυναίκα που τιμήθηκε με τον Σταυρό Διακεκριμένης Πτήσης, ως η πρώτη γυναίκα που διέσχισε μόνη της τον Ατλαντικό Ωκεανό. Έκανε πολλά ρεκόρ, έγραψε βιβλία για τις εμπειρίες της στους αιθέρες, τα οποία γνώρισαν μεγάλη εμπορική επιτυχία, και συνέβαλε στη δημιουργία της οργάνωσης The Ninety-Nines, μίας οργάνωσης για τις γυναίκες πιλότους.

Η Αμέλια Έρχαρτ εξαφανίστηκε πάνω από τον κεντρικό Ειρηνικό ωκεανό, κοντά στη νήσο Χάουλαντ, κατά τη διάρκεια της προσπάθειάς της να κάνει τον γύρο της Γης, το 1937. Η ζωή της, η σταδιοδρομία και η εξαφάνισή της συνεχίζουν όμως μέχρι σήμερα να προσελκύουν το ενδιαφέρον της κοινής γνώμης.
Οίακας

Στην ελληνική μυθολογία ο Οίακας (Οίαξ) ήταν ο ένας από τους τρεις γιους του Ναυπλίου και της θυγατέρας του Κατρέως Κλυμένης, αδελφός του Παλαμήδη και του Ναυσιμέδοντα. Ο Οίακας, μετά από πίεση του Ναυπλίου, που είχε ορκισθεί να εκδικηθεί τους αρχηγούς της Τρωικής Εκστρατείας για τη θανάτωση του Παλαμήδη με λιθοβολισμό, έπεισε τη σύζυγο του Αγαμέμνονα, την Κλυταιμνήστρα, να δολοφονήσει τον άντρα της μόλις αυτός θα επέστρεφε από την Τροία.
Mogwai

Οι Mogwai είναι μουσικό συγκρότημα από τη Γλασκώβη της Σκωτίας. Δημιουργήθηκε από τον Stuart Braithwaite και τον Dominic Aitchison το 1995, και αποτελεί σήμερα ένα από τα πιο γνωστά και με μεγαλύτερη επίδραση ονόματα στον χώρο της post-rock.

Συνθέτουν μεγάλα σε διάρκεια, οργανικά βασισμένα σε κιθάρα κομμάτια, κατά την παράδοση της post-rock. Το κάθε κομμάτι τους συνήθως περιστρέφεται γύρω από ένα ενιαίο μουσικό θέμα. Οι Mogwai είναι γνωστοί για τα δυναμικά περάσματα, για το μελωδικό μπάσο, και για τη ιδιαίτερη χρήση ηλεκτρικής παραμόρφωσης και των εφέ στον ήχο της κιθάρας. Χαρακτηριστικό τους, όπως και στα περισσότερα post-rock συγκροτήματα, είναι ότι δεν χρησιμοποιούν φωνητικά και στίχους, για τα κομμάτια τους.
Αθανάσιος Ε΄

Ο Αθανάσιος Ε΄ διετέλεσε Οικουμενικός Πατριάρχης την περίοδο 1709-1711.
Πανσέληνος

thumb|225px|Η πανσέληνος, όπως παρατηρείται από τη Γη.
Πανσέληνος ονομάζεται η σεληνιακή φάση κατά την οποία η Σελήνη, ο μοναδικός δορυφόρος της Γης, φαίνεται «πασιφαής», δηλαδή ολόκληρο το στραμμένο προς την Γη ημισφαίριό της φαίνεται ως ένας πλήρης φωτεινός κυκλικός δίσκος. Στη φάση της Πανσελήνου η Σελήνη διέρχεται κατά το μεσονύκτιο από τον μεσημβρινό του τόπου που παρατηρείται, δηλαδή 12 ώρες ακριβώς μετά τη διάβαση του Ήλιου από τον ίδιο μεσημβρινό. Συνεπώς την ώρα που ανατέλλει η Πανσέληνος δύει ο Ήλιος. Αυτό αποδεικνύει πως η Σελήνη στη φάση αυτή βρίσκεται στην αντίθετη πλευρά της Γης απ' ό,τι ο Ήλιος, και όταν τα τρία αυτά σώματα βρίσκονται πάνω στην ίδια ευθεία γραμμή, ή μάλλον όσο πλησιέστερα στη γραμμή αυτή είναι δυνατό. Στην αστρονομική «γλώσσα» λέμε ότι ο Ήλιος και η Σελήνη βρίσκονται σε συζυγία και πιο συγκεκριμένα σε αντίθεση. Σε αυτή τη χρονική στιγμή, όπως φαίνεται από τους παρατηρητές πάνω στη Γη, το ημισφαίριο του φεγγαριού που βλέπει τη Γη φωτίζεται πλήρως από τον Ήλιο και εμφανίζεται στρογγυλό. Κατά τη φάση της πανσελήνου, η σκοτεινή πλευρά της Σελήνης, που δεν είναι ποτέ ορατή από τη Γη, είναι τελείως σκοτεινή (έχει νύχτα). Η πανσέληνος αποκαλείται στην κοινή γλώσσα ή στη λογοτεχνία και ολόγιομο φεγγάρι.

Επειδή ένας συνοδικός μήνας διαρκεί περίπου 29,53 γήινες ημέρες, η πανσέληνος «πέφτει» είτε τη 14η είτε τη 15η μέρα του σεληνιακού μήνα σε εκείνα τα ημερολόγια που αρχίζουν τον καινούργιο μήνα με τη φάση της Νέας Σελήνης.

Η βίαιη και οξεία διαταραχή της ανθρώπινης συμπεριφοράς (περιπτώσεις σχιζοφρένειας) φαίνεται να εμφανίζει έξαρση κατά τη διάρκεια της πανσελήνου, χωρίς να τεκμηριώνεται αιτιώδης σχέση στα δύο φαινόμενα.
Δήμος Σιδηροκάστρου

Ο Δήμος Σιδηροκάστρου ήταν δήμος του νομού Σερρών που λειτούργησε την περίοδο 1946 -2010. Συστάθηκε το 1946 και προήλθε από την αναγνώριση της πρώην κοινότητας Σιδηροκάστρου σε δήμο. Με την εφαρμογή του προγράμματος Καποδίστριας, το 1999 διευρύνθηκε περισσότερο με την προσάρτηση των κοινοτήτων Βαμβακοφύτου, Καμαρωτού, Στρυμονοχωρίου, Χαροπού και Χορτερού. Καταργήθηκε το 2011 με την εφαρμογή του προγράμματος Καλλικράτης και εντάχθηκε στον νέο δήμο Σιντικής. Βρισκόταν στο βόρειο τμήμα του νομού. Περιλάμβανε 6 δημοτικά διαμερίσματα, είχε πληθυσμό 10.598 κατοίκους σύμφωνα με την απογραφή του 2001 και έκταση 196,5 τ.χλμ. Έδρα του δήμου ήταν το Σιδηρόκαστρο